**Ministru kabineta noteikumu projekta**

**"Nekustamā īpašuma valsts kadastra informācijas pieprasīšanas un izsniegšanas kārtība" sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru prezidenta 2012. gada 28. decembra rezolūcija Nr. 111-1/127, kurā ministriju padotībā esošo iestāžu vadītājiem izvirzīts mērķis vienkāršot nozares regulējošos normatīvos aktus un mazināt administratīvo slogu.Ministru kabineta 2016. gada 5. janvāra sēdē (prot. Nr. 1 28. § 13. punkts) dotais uzdevums visām ministrijām līdz 2017. gada 1. jūlijam iesniegt noteiktā kārtībā Ministru kabinetā grozījumus tiesību aktos, paredzot iespēju saziņas nodrošināšanai starp iestādi un privātpersonu izmantot oficiālo elektronisko adresi.Saskaņā ar Ministru kabineta 2013. gada 19. februāra rīkojumu Nr. 58 "Par Koncepciju par publisko pakalpojumu sistēmas pilnveidi", koncepcijas izstrādē ietveramā pamata stratēģija administratīvā sloga un valsts pārvaldes izmaksu samazināšanā un pakalpojumu pieejamības palielināšanā ir pakalpojumu elektronizācija un citu neklātienes kanālu attīstība.Viens no Informācijas sabiedrības attīstības pamatnostādņu 2014. – 2020. gadam, kas apstiprinātas ar Ministru kabineta 2013. gada 14. oktobra rīkojumu Nr. 468 (turpmāk – IT pamatnostādnes), 5.4. apakšpunktā noteiktā rīcības virziena "E-pakalpojumi un digitālais saturs sabiedrībai" mērķiem ir publisko pakalpojumu digitalizācija, kuras ietvaros nepieciešams īstenot mērķtiecīgus e-pakalpojumu ieviešanas un veicināšanas pasākumus, kas nodrošina, ka izveidotie risinājumi aizstāj vai būtiski samazina pakalpojumu pieprasīšanas īpatsvaru klātienē, t.sk. (..) piedāvā uzņēmējiem un iedzīvotājiem izdevīgākus e-pakalpojumu lietošanas nosacījumus salīdzinājumā ar tradicionālajiem pakalpojumu saņemšanas veidiem (piemēram, samazināts pakalpojuma saņemšanas laiks, zemākas valsts nodevas u.c.).Valsts pārvaldes iekārtas likuma 10. panta sestā daļa nosaka, ka valsts pārvalde savā darbībā pastāvīgi pārbauda un uzlabo sabiedrībai sniegto pakalpojumu kvalitāti, tās pienākums ir vienkāršot un uzlabot procedūras privātpersonas labā; desmitā daļa nosaka, ka valsts pārvalde organizējama pēc iespējas efektīvi, bet astotā daļa – ka valsts pārvalde organizējama pēc iespējas ērti un pieejami privātpersonai. Savukārt, Valsts pārvaldes iekārtas likuma 99. panta pirmā daļa nosaka, ka valsts pārvalde pakalpojumu sniegšanu organizē elektroniski, ja tas ir iespējams, lietderīgi u.tml.Projekts paredz regulējumu atbilstoši Valsts kontroles 2016. gada 15. septembra revīzijas Nr. 2.4.1-34/2015 ziņojumā "Par Latvijas Republikas 2015. gada pārskatu par valsts budžeta izpildi un par pašvaldību budžetiem" iekļautajam ieteikumam, atbilstoši kuram veicami pasākumi, lai Nekustamā īpašuma valsts kadastra informācijas sistēmas (turpmāk – Kadastra informācijas sistēma) sniegtajā informācijā par pašvaldību īpašumā vai tiesiskajā valdījumā esošajiem nekustamajiem īpašumiem netiktu uzrādītas citām fiziskām un juridiskām personām piederošas vai nenoskaidrotas piederības būves. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Līdz šim Kadastra informācijas sistēmas datu (turpmāk – Kadastra dati) un Valsts zemes dienesta arhīva dokumentu, ko izmanto Nekustamā īpašuma valsts kadastrs (turpmāk – Arhīva dokumenti), izsniegšanas apjomu, kā arī pieprasīšanas un izsniegšanas kārtību noteica Ministru kabineta 2012. gada 10. janvāra noteikumi Nr. 46 "Nekustamā īpašuma valsts kadastra informācijas pieprasīšanas un izsniegšanas kārtība" (turpmāk – Ministru kabineta noteikumi Nr. 46). Taču Ministru kabineta noteikumos Nr. 46 nav iekļautas normas, kas reglamentē kārtību e-pakalpojumu pieprasīšanai un saņemšanai.Lai nodrošinātu anotācijas I sadaļas 1. punktā minēto dokumentu un valsts rīcības virzienu un mērķu īstenošanu un uzlabotu Kadastra datu un Arhīva dokumentu izsniegšanas pakalpojumu pieejamību privātpersonām, ir nepieciešams palielināt to pakalpojumu klāstu, kurus ir iespējams pieprasīt un saņemt elektroniski, arī, izmantojot oficiālo elektronisko adresi. Arī atbilstoši IT pamatnostādņu 5.4.4. apakšpunktam pakalpojumiem jau primāri jābūt orientētiem uz elektronisku saņemšanas veidu un nepieciešams noteikt tikai digitāli pieejamos valsts pakalpojumus, no kuru sniegšanas klātienē var pakāpeniski atteikties. Projekts izstrādāts, lai reglamentētu Valsts zemes dienesta veiktos pasākumus pakalpojumu elektronizācijā un plašākas pieejamības nodrošināšanā, veicinot sabiedrības piekļuvi Kadastra datu un Arhīva dokumentu izsniegšanas pakalpojumiem elektroniskajā vidē, tādējādi arī mazinot administratīvo slogu un veicinot uzņēmējdarbības vides attīstību. Projekts veicinās elektroniskās vides attīstību un sekmēs sabiedrības izpratni par pakalpojumu pieprasīšanu un saņemšanu elektroniskajā vidē, kā arī samazinās pakalpojumu pieprasīšanas īpatsvaru klātienē.Projekta 2. punktā, tāpat kā Ministru kabineta noteikumu Nr. 46 2. punktā, ietverta informatīva norma, atbilstoši kurai Kadastra dati un Arhīva dokumenti ir vispārpieejami, izņemot Kadastra datus un Arhīva dokumentus, kuri saskaņā ar ārējiem normatīvajiem aktiem noteikti kā ierobežotas pieejamības informācija. Projekta sagatavošanas brīdī ierobežotas pieejamības informācijas statuss atbilstoši Informācijas atklātības likumam un Fizisko personu datu aizsardzības likumam noteikts Kadastra datiem un Arhīva dokumentiem, kas satur fizisko personu datus, un telpu grupas plānam, stāva plānam un inženierbūves plānam, kā arī citiem Kadastra datiem un Arhīva dokumentiem, kas satur būves iekštelpu plānojumu grafisko attēlojumu.1. Projekts paredz noteikt, ka Kadastra datu un Arhīva dokumentu izsniegšanas pakalpojumiem piemēro elektroniskās pārvaldes principu, atbilstoši kuram Kadastra datus un Arhīva dokumentus primāri pieprasa un izsniedz elektroniskā formā. Šāda principa ieviešana nepieciešama, lai veicinātu Kadastra datu un Arhīva dokumentu apriti elektroniskajā vidē, jo laikā kopš Ministru kabineta noteikumu Nr. 46 spēkā stāšanās līdz šim brīdim Valsts zemes dienests aktīvi elektronizējis pakalpojumus. Eiropas Savienības struktūrfondu un Kohēzijas fonda 2007.–2013. gada plānošanas perioda darbības programmas "Infrastruktūra un pakalpojumi" papildinājuma 3.2.2.1.1. apakšaktivitātes "Informācijas sistēmu un elektronisko pakalpojumu attīstība" ietvaros īstenotā Eiropas Reģionālā attīstības fonda projekta "Valsts zemes dienesta ģeotelpisko datu ģeotelpiskās informācijas sistēmas izveide" Nr. 3DP/3.2.2.1.1/08/IPIA/IUMEPLS/006 (turpmāk – ERAF projekts) ietvaros tika veikti būtiski datu izplatīšanas moduļa uzlabojumi. ERAF projekta ietvaros Valsts zemes dienesta datu publicēšanas un elektronisko pakalpojumu portālā "kadastrs.lv" (turpmāk – portāls "www.kadastrs.lv") nodrošināta iespēja elektroniski ne tikai pārlūkot Kadastra datus, bet tos arī lejupielādēt un pieprasīt vai saņemt Kadastra datu un Arhīva dokumentu izsniegšanas pakalpojumus. ERAF projekta ietvaros tika izstrādāta arī specializēta tehnoloģiskā risinājuma aplikācija lietošanai mobilajās ierīcēs – portāla "www.kadastrs.lv" mobilā lietotne, kas nodrošina ērtu un pilnvērtīgu Kadastra datu publicēšanu, kā arī iespēju pieprasīt un saņemt pakalpojumus arī uz mobilajām ierīcēm, neatkarīgi no personas atrašanās vietas.Tāpat ERAF projekta ietvaros tika izstrādāta Valsts zemes dienesta digitālo dokumentu krātuves programmatūra un veikta uzkrāto Arhīva dokumentu metadatu un datņu migrācija uz digitālo dokumentu krātuvi, kas nodrošina arī Arhīva dokumentu pieejamību elektroniskajā vidē – portālā "www.kadastrs.lv". Viens no būtiskajiem ERAF projekta ieguvumiem ir tas, ka sabiedrībai elektroniskajā vidē ērti un mūsdienīgi ir pieejama valsts rīcībā esošā informācija, kas tai nepieciešama tiesību īstenošanai, likumisko interešu aizstāvībai, nekustamo īpašumu un zemes pārvaldībai, kā arī citiem mērķiem.2. Atbilstoši Ministru kabineta noteikumiem Nr. 46 Kadastra datus un Arhīva dokumentus šobrīd var pieprasīt tikai, iesniedzot rakstveida informācijas pieprasījumu. Ņemot vērā anotācijas I sadaļas 2. punkta 1. apakšpunktā minēto, projekts paredz noteikt, ka informācijas pieprasījums būs jāiesniedz tikai tad, ja tas paredzēts valsts pārvaldes pakalpojumu portāla www.latvija.lv Pakalpojumu katalogā ietvertajā informācijā (turpmāk – pakalpojuma apraksts). Valsts pārvaldes iekārtas likuma 100. panta pirmā daļa nosaka, ka valsts pārvaldes pakalpojumu portālā jānodrošina valsts pārvaldes pakalpojumu (secīgu darbību kopums, kas dod guvumu vai ir obligāts privātpersonai un ko sniedz valsts pārvaldes pakalpojuma turētājs, īstenojot valsts pārvaldes funkcijas saskaņā ar ārējiem normatīvajiem aktiem vai saskaņā ar deleģētiem valsts pārvaldes uzdevumiem) un ar tiem saistītās informācijas pieejamība, tajā skaitā par informācijas pieprasījuma nepieciešamību.3. Projekts paredz noteikt, ka Valsts zemes dienests pirms elektroniskā veidā sagatavotas informācijas izsniegšanas personai izsniedz atļauju (izpratnē, kas reglamentēta normatīvajos aktos autortiesību un ģeotelpiskās informācijas jomā), kas satur Kadastra datu izmantošanas noteikumus. Šāds regulējums nepieciešams, lai nodrošinātu vienotu nosacījumu izvirzīšanu vienas valsts informācijas sistēmas datiem.Atbilstoši Ģeotelpiskās informācijas likuma 25. pantam un Ministru kabineta 2011. gada 30. augusta noteikumiem Nr. 673 "Ģeotelpisko datu kopas izmantošanas noteikumu obligātais saturs un izmantošanas atļaujas saņemšanas kārtība" gan publiska persona, gan privātpersona ģeotelpisko informāciju var saņemt un izmantot tikai tad, ja ir saņēmusi datu turētāja rakstveida atļauju, kas satur arī datu turētāja noteiktus ģeotelpisko datu izmantošanas noteikumus.Savukārt, teksta datu pieprasīšanas un izsniegšanas kārtību reglamentē Informācijas atklātības likums, kura 17. pants nosaka iestādes tiesības, neierobežojot konkurenci, noteikt izmantošanas nosacījumus tikai atkalizmantojamai informācijai.Līdz ar to, saņemot vienas valsts informācijas sistēmas datus, vienai datu daļai (telpiskajiem datiem) atļauja ir jāizsniedz obligāti jebkuram mērķim, otrai datu daļai (teksta datiem) atļauju var izsniegt tikai tad, ja datus saņem to atkalizmantošanai, bet daļai datu (teksta datiem) atļauja nav jāizsniedz, ja datus saņem mērķim, kas nav saistīts ar to atkalizmantošanu.Atbilstoši Autortiesību likuma 5. panta trešajai daļai datu bāzes (neatkarīgu darbu, datu vai citu materiālu krājums, kas sakārtots sistemātiski vai metodiski un individuāli pieejams elektroniskā vai citādā veidā), neatkarīgi no tā, vai tās ir autortiesību objekts, tiek aizsargātas saskaņā ar šā likuma IX nodaļu, kas nosaka datu bāzes aizsardzības īpatnības.Autortiesību likuma 15. panta trešā daļa nosaka, ka datu bāzes autoram attiecībā uz datu bāzes izmantošanu ir izņēmuma tiesības atļaut vai aizliegt datu bāzes izplatīšanu un citu normā minēto darbību veikšanu. Savukārt, 57. panta otrā daļa nosaka, ka datu bāzes veidotājam ir tiesības novērst visa datu bāzes satura vai būtiskas kvalitatīvi vai kvantitatīvi novērtējamas tās daļas iegūšanu, kas nozīmē visa datu bāzes satura vai tā būtiskas daļas pastāvīgu vai īslaicīgu (pagaidu) pārvietošanu uz citu vidi jebkādā veidā vai formā, un atkārtotu izmantošanu. Tas, savukārt, nozīmē publiskas piekļūšanas nodrošināšanu jebkādā formā visam datu bāzes saturam vai tā daļai, izplatot tās eksemplārus, to iznomājot vai nodrošinot tās tiešsaisti vai citas pārsūtīšanas formas. Atbilstoši Autortiesību likuma 59. panta pirmajai daļai bez publiski pieejamas datu bāzes veidotāja piekrišanas likumīgie datu bāzes izmantotāji drīkst iegūt neelektroniskas datu bāzes saturu personiskiem mērķiem, iegūt būtisku datu bāzes satura daļu izglītības vai zinātniskās pētniecības nolūkos, obligāti norādot avotu, turklāt tikai tādā apjomā, kāds nepieciešams nekomerciāla mērķa sasniegšanai, kā arī iegūt vai atkārtoti izmantot būtisku datu bāzes satura daļu valsts drošības nolūkos, kā arī administratīviem vai tiesvedības mērķiem. Tādējādi, elektroniskā veidā pieejama datu bāzes satura izmantošanai citiem mērķiem ir nepieciešama datu bāzes veidotāja piekrišana.Līdz ar to, lai nodrošinātu, ka vienas valsts informācijas sistēmas datu saņēmējs tos drīkst izmantot, neatkarīgi no datu veida vai izmantošanas mērķa (ar vienādiem nosacījumiem), projekts paredz atļauju izsniegšanu ne tikai ģeotelpisko Kadastra datu izmantošanai, bet arī teksta Kadastra datu izmantošanai (neatkarīgi no tā, tie tiek vai netiek izmantoti atkalizmantošanai).Atbilstoši projekta 23. punktam atļauju, kas ietver datu izmantošanas nosacījumus, Valsts zemes dienests izsniedz papīra vai elektroniska dokumenta veidā, izsniedzot licenci (Autortiesību likuma izpratnē) vai to ietverot:1) iestādēm – starpresoru vienošanās tekstā vai sadarbības līgumā (Valsts pārvaldes iekārtas likuma VII nodaļas izpratnē);2) privātpersonām – līgumā, kas tiek slēgts, Valsts zemes dienestam sniedzot valsts pārvaldes pakalpojumus (Valsts pārvaldes iekārtas likuma XI nodaļa).4. Projekts paredz vairākas izmaiņas Kadastra datu un Arhīva dokumentu pieprasīšanā un izsniegšanā:4.1. projektā ietverts regulējums, atbilstoši kuram, papildus tradicionālajiem pakalpojuma pieprasīšanas kanāliem, persona informācijas pieprasījumu var iesniegt arī, izmantojot portālā "www.kadastrs.lv", valsts pārvaldes pakalpojumu portālā www.latvija.lv un valsts vienotajā ģeotelpiskās informācijas portālā www.geolatvija.lv pieejamos e-pakalpojumus;4.2. projekts paredz noteikt, ka informācijas pieprasījumā, papildus normatīvajos aktos informācijas atklātības jomā un ģeotelpiskās informācijas jomā noteiktajam, personai jānorāda 1) ziņas par personu – personas kods un deklarētās dzīvesvietas adrese – fiziskai personai vai reģistrācijas numurs un juridiskā adrese – juridiskai personai, vai nosaukums un adrese – valsts un pašvaldību iestādei, 2) iespējami precīzu izsniedzamās informācijas apjomu un sastāvu, 3) informācijas izsniegšanas veidu, pēc iespējas norādot Kadastra datu izsniegšanas risinājumu atbilstoši valsts pārvaldes pakalpojumu portāla www.latvija.lv Pakalpojumu katalogā ietvertajai informācijai.Šāds regulējums ir iekļauts arī Ministru kabineta noteikumos Nr. 46 un ir nepieciešams Kadastra datu un Arhīva dokumentu izsniegšanas pakalpojumu sniegšanai.Norāde uz prasībām, kas noteiktas normatīvajos aktos informācijas atklātības jomā, ietver atsauci uz Informācijas atklātības likuma 11. panta trešo daļu, atbilstoši kurai informācijas pieprasījumā norādāms vārds, uzvārds vai nosaukums (firma), adrese, kur nosūtāma informācija, un informācijas pieprasījums formulējams iespējami precīzi, un ceturto daļu, atbilstoši kurai, pieprasot ierobežotas pieejamības informāciju, informācijas pieprasījumā persona pamato savu pieprasījumu un norāda mērķi, kādam tā tiks izmantota. Savukārt, Informācijas atklātības likuma 11.1 panta otrā daļa nosaka, ka pieprasījumā norādāms, ka informāciju pieprasa atkalizmantošanas nolūkā, un norāda preci vai pakalpojumu, kā izveidei nepieciešama pieprasītā informācija, ja persona pieprasa informāciju tās atkalizmantošanai.Savukārt, norāde uz prasībām, kas noteiktas normatīvajos aktos ģeotelpiskās informācijas jomā, ietver atsauci uz Ministru kabineta 2011. gada 30. augusta noteikumu Nr. 673 "Ģeotelpisko datu kopas izmantošanas noteikumu obligātais saturs un izmantošanas atļaujas saņemšanas kārtība" 24. punktu un 1. pielikumu, atbilstoši kuram informācijas pieprasījumā norādāma informācija par informācijas pieprasītāju (publiskai personai – nosaukums, juridiskā adrese un pārstāvošās amatpersonas amats, vārds, uzvārds un pārstāvniecības tiesību pamats; juridiskai personai – nosaukums, reģistrācijas numurs, juridiskā adrese, pārstāvošās amatpersonas amats, vārds, uzvārds un pārstāvniecības tiesību pamats; fiziskai personai – vārds, uzvārds, personas kods un deklarētā adrese), informācijas pieprasītāja bankas rekvizīti (nosaukums, kods, konta numurs), kontaktinformācija pieprasījuma apstrādei, precizēšanai, licences vai licences līguma noslēgšanai un izpildei (vārds, uzvārds, amats, tālrunis vai mobilais tālrunis, e-pasta adrese, fakss), informācijas apmaiņas veids ar izmantošanas pieprasījuma iesniedzēju, informācijas pieprasītājam nepieciešamās ģeotelpiskās datu kopas nosaukums un apraksts, kā arī ģeotelpisko datu kopas izmantošanas mērķis un veids, informācija par rēķina saņemšanas veidu;4.3. Atbilstoši Ministru kabineta 2017. gada 4. jūlija noteikumu Nr. 399 "Valsts pārvaldes pakalpojumu uzskaites, kvalitātes kontroles un sniegšanas kārtība" 9.4. apakšpunktā noteiktajai prasībai pakalpojuma aprakstos norādīt pakalpojuma pieprasīšanas un saņemšanas kanālus, projekts paredz noteikt, ka Kadastra datus un Arhīva dokumentus Valsts zemes dienests izsniegs projektā noteiktajos veidos vai, ja projektā nav noteikti izsniegšanas veidi, tad pakalpojuma aprakstā noteiktajos veidos.Piemēram, projektā būs noteikta Kadastra datu un Arhīva dokumentu izsniegšana valsts pārvaldei un tiesai, Kadastra datu pieejamības nodrošināšana kadastra subjektam atbilstoši Nekustamā īpašuma valsts kadastra likuma 85. panta otrajai daļai (jo Kadastra dati tiek sniegti, izmantojot speciāli izveidotu e-pakalpojumu "Mani dati kadastrā"), savukārt pārējos gadījumos, kad Kadastra datu izsniegšanas veids projektā netiks norādīts, jāvadās pēc pakalpojuma aprakstā noteiktā. Šāds dalījums nepieciešams, jo sadarbība starp iestādēm nav uzskatāma par valsts pārvaldes pakalpojumu, kam gatavojams pakalpojuma apraksts atbilstoši Valsts pārvaldes iekārtas likuma 100. pantam un Ministru kabineta 2017. gada 4. jūlija noteikumiem Nr. 399 "Valsts pārvaldes pakalpojumu uzskaites, kvalitātes kontroles un sniegšanas kārtība".Kadastra datus un Arhīva dokumentus Valsts zemes dienests paziņo (izsniedz) atbilstoši Paziņošanas likuma regulējumam un citiem vispārējiem normatīvajiem aktiem šajā jomā (piemēram, Informācijas atklātības likumam, Oficiālās elektroniskās adreses likumam, Elektronisko dokumentu likumam un uz šo likumu pamata izdotiem ārējiem normatīvajiem aktiem).Lai atvieglotu elektroniskās pārvaldes principa ieviešanu, projekta 27. punkts paredz, ka pakalpojuma aprakstā noteiktajos gadījumos elektroniskā veidā sagatavotus Kadastra datus un Arhīva dokumentus Valsts zemes dienests izsniedz, tos novietojot portālā "www.kadastrs.lv". Par Kadastra datu vai Arhīva dokumentu novietošanu portālā "www.kadastrs.lv" Valsts zemes dienests informēs personu, uz tās norādītu elektroniskā pasta adresi, nosūtot attiecīgu paziņojumu.Paziņošanas likuma 9. panta trešā daļa nosaka, ka iestāde dokumentu var paziņot speciālā tiešsaistes formā – piemēram, portālā "www.kadastrs.lv" – ja adresāts rakstveidā izteicis vēlmi saņemt dokumentu attiecīgajā veidā. Iekļaujot projekta 27. punktā norādi, ka pakalpojuma aprakstā noteiktajos gadījumos Kadastra dati un Arhīva dokumenti tiks izsniegti portālā "www.kadastrs.lv", informācijas pieprasītājam tiks atvieglota informācijas pieprasīšanas kārtība, jo katru reizi pieprasījumā nebūs rakstveidā jāizsaka vēlme minēto informāciju saņemt šādā veida, jo īpaši, ņemot vērā, ka ar pakalpojuma aprakstā iekļauto informāciju persona būs jau informēta, ka pakalpojumu var saņemt vienīgi šādā veidā. Portālā "www.kadastrs.lv" paziņoti dokumenti būs uzskatāmi par saņemtiem otrajā darba dienā pēc to novietošanas portālā "www.kadastrs.lv" (Paziņošanas likuma 9. panta trešā daļa). Vēršama uzmanība, ka portāls "www.kadastrs.lv" nodrošina Kadastra datu un Arhīva dokumentu apriti drošā un šifrētā veidā. Šāda elektroniskā veidā sagatavotas informācijas paziņošana ir saskaņā ar Oficiālās elektroniskās adreses likuma 12. panta otro daļu, kas nosaka, ka valsts iestāde var elektroniski sazināties un nosūtīt elektronisko dokumentu, izmantojot atbilstošu valsts informācijas sistēmu, vienlaicīgi nodrošinot attiecīgās saziņas un dokumenta pieejamību oficiālās elektroniskās adreses kontā. Ņemot vērā, ka oficiālā elektroniskā adrese nav obligāta privātpersonām un tā tiks ieviesta tikai no 2018. gada 1. jūnija, Kadastra datu un Arhīva dokumentu pieejamība portālā "www.kadastrs.lv" sniegs iespēju Kadastra datus un Arhīva dokumentus saņemt elektroniskā vidē arī tām personām, kuras nav izveidojušas oficiālo elektronisko adresi.4.4. projekts paredz aktualizēt Ministru kabineta noteikumu Nr. 46 regulējumu par Kadastra datu pieprasīšanas un izsniegšanas kārtību teritorijas attīstības plānošanas dokumentu izstrādei, atbilstoši kurai Kadastra datus jebkura teritorijas attīstības plānošanas dokumenta izstrādei pieprasa un saņem Valsts zemes dienestā.Ar 2016. gada septembri Kadastra dati teritorijas attīstības plānošanas vajadzībām, ja ierosinātājs ir pašvaldība, tiek nodrošināti datu apmaiņas ietvaros ar Teritorijas attīstības plānošanas informācijas sistēmu, pamatojoties uz Valsts reģionālās attīstības aģentūras, Vides aizsardzības un reģionālās attīstības ministrijas un Valsts zemes dienesta noslēgtu starpresoru vienošanos, kurā noregulēti Kadastra datu izmantošanas noteikumi. Tā kā starpresoru vienošanās nav saistoša citām personām, Kadastra datu pieejamības nosacījumi, publicējot teritorijas attīstības plānošanas dokumentus, nosakāmi projektā, kas atbilst Teritorijas attīstības plānošanas likuma 6. panta ceturtajai daļai.Projektā tiks noteikta kārtība tikai Kadastra datu pieprasīšanai un izsniegšanai lokālplānojuma un detālplānojuma izstrādāšanai gadījumos, kad lokālplānojuma vai detālplānojuma ierosinātājs nav vietējā pašvaldība. Šādos gadījumos atbilstoši Teritorijas attīstības plānošanas likuma 13. panta trešajai daļai un 14. panta otrajai daļai dokumenta izstrādi finansē tā ierosinātājs. Taču Teritorijas attīstības plānošanas informācijas sistēmas tehniskā realizācija nepieļauj maksas pakalpojumu sniegšanu. Līdz ar to Kadastra datus minētās personas lokālplānojuma vai detālplānojuma izstrādei pieprasīs Valsts zemes dienestā, nevis Teritorijas attīstības plānošanas informācijas sistēmā;4.5. projektā precizēta Kadastra datu un Arhīva dokumentu izsniegšanas kārtība valsts pārvaldes funkciju un uzdevumu veikšanai (datu apmaiņa), nosakot, ka datu apmaiņa starp iestādēm tiek organizēta, izmantojot jaunus, Valsts zemes dienesta sagatavotus speciālos, standarta datu apmaiņas risinājumus (piemēram, tīmekļa pakalpe, kas nodrošina kadastra apzīmējumu koordinātu iegūšanu \*.xml formātā, WMS un WFS tīmekļa pakalpes, kas nodrošina Kadastra telpisko datu iegūšanu, kā arī tīmekļa pakalpe Arhīva dokumentu apritei ar valsts un pašvaldību iestādēm).Tā kā atsevišķām iestādēm nebija iespējas saņemt Kadastra datus, izmantojot speciālus datu apmaiņas risinājumus, Ministru kabineta noteikumos Nr. 46 bija paredzēta šo iestāžu iespēja Kadastra datus bez maksas pārlūkot portālā "www.kadastrs.lv" līdz brīdim, kamēr tās spēs nodrošināt Kadastra datu saņemšanu, izmantojot datu apmaiņas risinājumus. Lai šādām iestādēm nodrošinātu piekļuvi Kadastra datiem, Valsts zemes dienests Eiropas Savienības struktūrfondu un Kohēzijas fonda 2007.–2013. gada plānošanas perioda darbības programmas "Infrastruktūra un pakalpojumi" papildinājuma 3.2.2.1.1. apakšaktivitātes "Informācijas sistēmu un elektronisko pakalpojumu attīstība" ietvaros īstenotā Eiropas Reģionālā attīstības fonda projekta "Publiskās pārvaldes dokumentu pārvaldības sistēmu integrācijas sistēmu integrācijas vides izveide" (Vienošanās Nr. 3DP/3.2.2.1.1/09/IPIA/IUMEPLS/007) ietvaros izstrādājis valsts informācijas sistēmu savietotājā izvietotu e-pakalpojumu, kas nodrošina Kadastra datu par Latvijas Republikas teritoriju izsniegšanu \*.pdf formātā. Līdz ar to projektā nav iekļauta norma par Kadastra datu pārlūkošanu portālā "www.kadastrs.lv".Projekts paredz, ka līdz šim Valsts zemes dienesta izstrādātie, iestādēm individuāli pielāgotie datu apmaiņas risinājumi paliek spēkā līdz brīdim, kad tiek noslēgta jauna starpresoru vienošanās vai sadarbības līgums par datu apmaiņu, izmantojot standartizētos datu apmaiņas risinājumus. Līdz ar to projekta regulējums neietekmēs esošo datu apmaiņu.Projekts neskar esošo datu apmaiņu ar pašvaldībām:1) atbilstoši projekta 35. punktam pašvaldībai tās funkciju veikšanai, tai skaitā nekustamā īpašuma nodokļa administrēšanai, nepieciešamos Kadastra datus par tās administratīvajā teritorijā esošajiem kadastra objektiem Valsts zemes dienests datu apmaiņas ietvaros sagatavo un bez maksas izsniedz, izmantojot tīmekļa pakalpi (aktuālos teksta un telpiskos datus) vai tiešsaistes pieslēgumu datu bāzei (aktuālos teksta un telpiskos datus, kā arī vēsturiskos datus), vai, izmantojot datņu transportēšanas serveri \*.dgn datņu formātā (telpiskos datus, ja tos nevar saņemt, izmantojot tīmekļa pakalpi vai tiešsaistes pieslēgumu datu bāzei);2) projekta 36. punktā iekļauts regulējums e-pakalpojumam – integrācijas servisam "Nekustamā īpašuma valsts kadastra informācijas sistēmas teksta dati valsts un pašvaldību iestādēm", kas izstrādāts Eiropas Savienības struktūrfondu un Kohēzijas fonda 2007.–2013. gada plānošanas perioda darbības programmas "Infrastruktūra un pakalpojumi" papildinājuma 3.2.2.1.1. apakšaktivitātes "Informācijas sistēmu un elektronisko pakalpojumu attīstība" ietvaros īstenotā Eiropas Reģionālā attīstības fonda projekta "Publiskās pārvaldes dokumentu pārvaldības sistēmu integrācijas sistēmu integrācijas vides izveide" (Vienošanās Nr. 3DP/3.2.2.1.1/09/IPIA/IUMEPLS/007) ietvaros. E-pakalpojums pieejams valsts informācijas sistēmu savietotāja infrastruktūrā un nodrošina pašvaldībām iespēju saņemt aktuālos teksta datus par Latvijas Republikas teritoriju\*.xml datņu formātā, tos integrējot pašvaldības informācijas sistēmā. E-pakalpojuma izveide bija nepieciešama, jo pašvaldības datu apmaiņas ietvaros (atbilstoši projekta 35. punktam) saņem Kadastra datus par pašvaldības administratīvo teritoriju, bet atbilstoši likuma "Par nodokļiem un nodevām" 20. panta 3. punktam, 18. panta pirmās daļas 11. punktam un 26. pantam, likuma "Par nekustamā īpašuma nodokli" 9.1 panta ceturtajai daļai, Sociālo pakalpojumu un palīdzības likuma 12. panta trešajai daļai, Ministru kabineta 2014. gada 2. decembra noteikumu Nr. 748 "Noteikumi par darījumiem ar lauksaimniecības zemi" 23.1 punktam pašvaldībai, tai noteikto funkciju un uzdevumu veikšanai, nepieciešama informācija par kadastra objektiem un personas īpašumā vai tiesiskajā valdījumā esošajiem nekustamajiem īpašumiem Latvijas Republikas teritorijā. E-pakalpojumu pašvaldības izmanto no 2015. gada.Projektā papildus iekļauts regulējums, atbilstoši kuram pašvaldības bez maksas var saņemt:1) atbilstoši projekta 37. punktam – Kadastra datus, kas pašvaldībai netiek nodoti datu apmaiņas ietvaros atbilstoši projekta 35. un 36. punktam, un Arhīva dokumentus nekustamā īpašuma nodokļa administrēšanas vajadzībām. Kadastra datus un Arhīva dokumentus pašvaldība Valsts zemes dienestam pieprasa, iesniedzot pamatotu pieprasījumu uz Valsts zemes dienesta oficiālās elektroniskās adreses kontu vai izmantojot portāla "www.kadastrs.lv" e-pakalpojumu vai elektronisko pastu. Arhīva dokumentus un Kadastra datus Valsts zemes dienests sagatavo nestandartizētā formā un izsniedz uz pašvaldības oficiālās elektroniskās adreses kontu vai, līdz oficiālās elektroniskās adreses izveidošanai, novietojot portālā "[www.kadastrs.lv](http://www.kadastrs.lv)" vai nosūtot uz pašvaldības elektroniskā pasta adresi, ja pašvaldība nav pieteikusies portāla "www.kadastrs.lv" izmantošanai;2) atbilstoši projekta 38. punktam – aktuālos Kadastra teksta datus, lai pašvaldības nodrošinātu ar informāciju, kas tām nepieciešama pārskata gada inventarizācijas veikšanai atbilstoši Ministru kabineta 2003. gada 21. oktobra noteikumu Nr. 585 "Noteikumi par grāmatvedības kārtošanu un organizāciju" 49.1 punktam. Regulējums izstrādāts atbilstoši Valsts kontroles 2016. gada 15. septembra revīzijas Nr. 2.4.1-34/2015 ziņojumā "Par Latvijas Republikas 2015. gada pārskatu par valsts budžeta izpildi un par pašvaldību budžetiem" iekļautajiem ieteikumiem, kuru ieviešanai Valsts zemes dienests sagatavo specializētu programmatūru nestandarta Kadastra datu atlašu sagatavošanai, kas pēc vienotiem kritērijiem atlasīs aktuālos Kadastra datus. Kadastra datu apjoms tiek saskaņots ar Latvijas Pašvaldību savienību un to ar rīkojumu apstiprinās Valsts zemes dienesta vadītājs. Ņemot vērā likuma "Par grāmatvedību" 12. panta otro un trešo daļu, kas nosaka, ka pārskata gada slēguma inventarizāciju var veikt trīs mēnešu laikā pirms pārskata gada beigu dienas, Valsts zemes dienests Kadastra datus sagatavos pēc stāvokļa uz to atlases brīdi vienu reizi pārskata gadā laika posmā no novembra pirmā līdz piecpadsmitajam datumam. Sagatavotos Kadastra datus *Microsoft Excel* formātā pašvaldībai izsniegs pēc noklusējuma. Pirms projektā iekļautā regulējuma aktuālos Kadastra datus pašvaldības bez maksas varēja saņemt atbilstoši Nekustamā īpašuma valsts kadastra likuma 85. pantam, izmantojot Valsts zemes dienesta pakalpojumu "Mani dati kadastrā", kā arī atbilstoši minētā likuma 86. pantam, izmantojot datu apmaiņas ietvaros saņemtos Kadastra datus. Praksē pašvaldības minētajam mērķim Kadastra datus pieprasīja arī kā maksas pakalpojumu, saņemot nestandartizēta apjoma un veida Kadastra datus.Ņemot vērā minēto, ka projekts neparedz izmaiņas esošajā datu apmaiņā un ka projekts paredz papildus Kadastra datu un Arhīva dokumentu saņemšanu pēc pieprasījuma, projekts neatstāj ietekmi uz pašvaldību informācijas sistēmām.5. Normatīvisma mazināšanas nolūkos projekts paredz Valsts zemes dienesta vadītāja tiesības noteikt:1) aktuālo teksta Kadastra datu grupās (informācijas blokos) iekļautos Kadastra datus. Arī šobrīd Ministru kabineta noteikumos Nr. 46 ir noteikti informācijas bloki, bet to saturu (iekļautos datus) nosaka Valsts zemes dienesta vadītājs;2) elektroniskā veidā sagatavoto teksta Kadastra datu un Arhīva dokumentu izmantošanas noteikumus, kas ietverami atļaujā;3) Kadastra datu apjomu, kādu personai, ievērojot projektā noteiktos nosacījumus, ir tiesības publiskot, publicēt vai citādi izplatīt, nesaņemot Valsts zemes dienesta atļauju;4) standartkopu sastāvu Kadastra datiem par pirkuma darījumiem (Kadastra dati par darījumiem noteiktās Latvijas Republikas teritoriālajās vienībās);5) saturu tipveida informācijai no aktuālajiem Kadastra datiem;6) apliecinājuma par kadastra objekta reģistrāciju vai Kadastra datu aktualizāciju Kadastra informācijas sistēmā saturu.Aktuālo Kadastra teksta datu apjoms, ko Valsts zemes dienests sagatavos un bez maksas izsniegs pašvaldībām pārskata gada inventarizācijas veikšanai, lai nodrošinātu Ministru kabineta 2003. gada 21. oktobra noteikumu Nr. 585 "Noteikumi par grāmatvedības kārtošanu un organizāciju" 49.1 punkta prasības, tiks publicēts Valsts zemes dienesta tīmekļvietnē www.vzd.gov.lv.6. Ministru kabineta noteikumu Nr. 46 VI nodaļa paredz, ka Valsts zemes dienests pēc savas iniciatīvas publicē zemes pārskatu, būvju pārskatu un pārskatu par reģistrētajiem pirkuma darījumiem un to cenām. Projektā šāds regulējums nav iekļauts, jo Valsts zemes dienests atbilstoši Statistikas likuma prasībām sagatavo oficiālās statistikas programmā iekļautos statistikas datus, kas dublē līdz šim gatavotajos pārskatos iekļauto statistikas informāciju. Tā, piemēram, saskaņā ar Ministru kabineta 2017. gada 21. novembra noteikumu Nr. 683 "Noteikumi par Oficiālās statistikas programmu 2018.-2020.gadam" pielikumu Valsts zemes dienests ik gadu sagatavo oficiālo statistiku par zemes, ēku un inženierbūvju kadastrālajām vērtībām (26.2. apakšpunkts), administratīvo teritoriju un to teritoriālā iedalījuma vienību platības (26.4. apakšpunkts) un par Kadastra informācijas sistēmā reģistrētiem kadastra objektiem (26.5. apakšpunkts). Tāpat saskaņā ar Zemes pārvaldības likuma 21. panta pirmās daļas 1. punktu Valsts zemes dienests katru gadu līdz 15. martam pēc stāvokļa uz 1. janvāri sagatavo ikgadēju pārskatu par zemes sadalījumu atbilstoši teritorijas atļautajai izmantošanai, zemes lietošanas veidiem un īpašuma tiesību statusam katrā administratīvajā teritorijā, teritoriālā iedalījuma vienībā un valstī kopumā. Turklāt, papildus oficiālās statistikas programmā iekļautajiem statistikas datiem un Zemes pārvaldības likumā minētajam pārskatam, Valsts zemes dienestam ir tiesības publicēt arī cita veida statistiku vai vispārpieejamu informāciju, kā to paredz Informācijas atklātības likuma 10. panta otrā daļa. Minētā norma noteic, ka, iestāde, ievērojot labas pārvaldības principu, pēc savas iniciatīvas nodrošina piekļuvi noteikta veida vispārpieejamai informācijai.7. Projekts paredz vairākus tehniskus precizējumus, piemēram, novēršot tiesību normu dublēšanos ar augstāka juridiskā spēka normām, precizējot atsevišķus nosacījumus standartizētas formas Kadastra datu pieprasīšanai vai saņemšanai atbilstoši veiktajai pakalpojumu elektronizācijai. |
| 3. | Projekta izstrādē iesaistītās institūcijas | Tieslietu ministrija (Valsts zemes dienests). |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt  | Sabiedrības mērķgrupas apjoms precīzi nav nosakāms, jo projekts ietekmē vai varētu ietekmēt visas publiskās personas un privātpersonas, kuras vēlas vai kurām atbilstoši normatīvajiem aktiem nepieciešams pieprasīt un saņemt Kadastra datus vai Arhīva dokumentus. |
| 2. | Tiesiskā regulējuma ietekme uz tautsaimniecību un administratīvo slogu | Tā kā projekts paredz noteikt sabiedrības mērķgrupu iespējas elektroniskā veidā pieprasīt un saņemt Kadastra datus un Arhīva dokumentus, projekts mazinās administratīvo slogu un veicinās uzņēmējdarbības vides attīstību, vienlaikus nodrošinot šīs anotācijas I sadaļas 1. punktā minēto valsts rīcības virzienu un mērķu, kā arī normatīvajos aktos iekļauto principu īstenošanu Kadastra datu un Arhīva dokumentu pieejamības nodrošināšanā. Tāpat Kadastra datu un Arhīva dokumentu elektroniska pieejamība atbrīvos Kadastra datu un Arhīva dokumentu saņēmējus no birokrātiskiem šķēršļiem un formalitātēm.Kadastra datu un Arhīva dokumentu ērtāka un ātrāka pieejamība elektroniskajā vidē veicinās valsts ekonomisko un sociālo attīstību, jo radīs priekšnoteikumus publiskā sektora informācijas plašākai izmantošanai, tajā skaitā atkalizmantošanai jaunu informācijas pakalpojumu un preču radīšanai.Informācijas pakalpojumu elektronizācija veicina pašapkalpošanās risinājumu attīstību un ilgtermiņā nodrošina Valsts zemes dienestam iespēju samazināt ar pakalpojumu piegādi saistītos resursus, ļaujot tos novirzīt pamatfunkciju pilnveidei. |
| 3. | Administratīvo izmaksu monetārs novērtējums | Ņemot vērā to, ka klienti varēs pasūtīt un saņemt Kadastra datus un Arhīva dokumentus elektroniski un nebūs jādodas uz Valsts zemes dienestu klātienē, klientiem administratīvās izmaksas samazināsies par 103 730 *euro* gadā.Pieņēmumi:Vidējie ceļa izdevumi Rīgā (pārvietojas ar sabiedrisko transportu vai automašīnu un izmanto stāvvietu) – 5 *euro*.Vidējie ceļa izdevumi reģionos (pārvietojas ar sabiedrisko transportu vai automašīnu un izmanto stāvvietu) – 6 *euro*.Vidēji 45 % no visiem pasūtījumiem tiek pasūtīti Rīgā, bet pārējos reģionos 55 % no visiem pasūtījumiem.Vidējā vienas stundas darba likme Latvijā 2016. gadā – 5,08 *euro*.Patērētais laiks ceļā, pārvietošanās laiks – 2 h.Patērētais laiks Valsts zemes dienesta klientu apkalpošanas centrā, pieprasot un saņemot Kadastra datus vai Arhīva dokumentus – 45 min = 0,75 h.Pasūtījumu skaits gadā Kadastra datiem – 7104 pasūtījumi.Pasūtījumu skaits gadā Arhīva dokumentiem – 10 608 pasūtījumi.

|  |  |  |  |  |  |
| --- | --- | --- | --- | --- | --- |
| Pasūtījumu skaits gadā | Prognozētais elektroniski pasūtīto pasūtījumu skaits gadā | Transporta izmaksas *euro* | Patērētā laika vidējās izmaksas *euro* | Vidējās viena pieprasījuma administratīvās izmaksas *euro* | Kopējās ietaupītās administratīvās izmaksas *euro* |
| 17 712 | 5314 | 29 493 | 74 237 | 19,52 | **103 730** |

Elektroniski tiks pasūtīti un saņemti 30 % no pasūtījumiem.Transporta izmaksu aprēķins = (5 *euro* x 45 % x 5314 pasūtījumi) + (6 *euro* x 55 % x 5314 pasūtījumi).Patērētā laika vidējās izmaksas = (2 h x 5314 pasūtījumi x 5,08 *euro*) + (0,75 h x 5314 pasūtījumi x 5,08 *euro*). |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu  | Informācija par projektu un sabiedrības līdzdalības aktivitātēm tika ievietota Valsts zemes dienesta, Tieslietu ministrijas un Valsts kancelejas tīmekļvietnēs. |
| 2. | Sabiedrības līdzdalība projekta izstrādē  | Atbilstoši Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" 7.4.1 apakšpunktam jebkurš sabiedrības pārstāvis no 2017. gada 26. jūnija līdz 2017. gada 10. jūlijam varēja rakstiski sniegt viedokli (iebildumus un priekšlikumus) par projektu, to iesniedzot Valsts zemes dienestā vai nosūtot uz elektroniskā pasta adresi sabiedribas.lidzdaliba@vzd.gov.lv. |
| 3. | Sabiedrības līdzdalības rezultāti  | Sabiedrības pārstāvju viedokļi par projektu sabiedrības līdzdalības procesa ietvaros netika saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts zemes dienests. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Valsts pārvaldes vai pašvaldību institucionālā sistēma netiek mainīta. Jaunas iestādes vai jaunas struktūrvienības netiek veidotas, nav paredzēts likvidēt esošās institūcijas, nav paredzēts reorganizēt esošās institūcijas. |
| 3. | Cita informācija | Nav. |

Iesniedzējs:

tieslietu ministrs Dzintars Rasnačs

Tralmaks 67038604

kristaps.tralmaks@vzd.gov.lv